Ches petcheus de leine (poéme)

Ches petcheus de leine ch'est un poinme écrit pèr Thou Pierre du Santerre dins l'ervue La Picardie in 1905. La Picardie - Littéraire, Historique & Traditionniste , 6e Année, liméro 3, Marche 1905 / https://gallica.bnf.fr/ark:/12148/bpt6k57538972/f1.item 

Ches petcheus de leine Petcheus d' leine, ch'est ech surpitchet des gins d' Bayonne

Si par un soer d'été, os passi par Bayonne, 

Pris d' Lamotte in Santerre, sur el' rout' ed' Péronne, 

Un villach' bien paisibe à l'ombe ed' sin clotchi, 

Ej' vous donn' el' consel ed' vous y arréti. 

Pour el' lo feut coésir enn' nuit que l' leine all' donne ; 

Os n' perdri point vou temps, a n' cout'ro rien in somme. 

Ayiz soin d' vous muchi contre un seu dé ch' grand flout, 

Ou derriér' ches héiures, y en o tout partout, 

O voeri arrivi, quand ch' l'horlog' minuit sonne, 

Des gins, armés d' bâtons longs comm' des mâts d' batieux, 

Quertchis comm' des beudets, d'enn' payelle, d'un grand sieu, 

Qui s'install' su ches bords, à l' plach' qui leu sann' bonne. 

Tout d' suit' à ch' bout d' leu gaule is attach'nt el payelle 

Qu'is y loientt' solid'meint avu enn' gross' fichelle.

Is mettent des rallong's quand l' leine est au mitan, 

S' répandant comme ed l'u d' sus ch' flout tout tremblotant. 

Pis, quand ch' veint i foit tréve, avu précœution,

Is avanch' leu engin, comm' pour preind' un pisson. 

Quand 1' payelle est in d' sous, is l' l'erlev' d'un seul cœup. 

On voet l' leine aussitout s' mett' à dansi sus l' l'ieu 

Is r'c'minch' dix fouis, vingt fouis el' mèm' opération, 

Et pis découragis is r'tour'nt à leu moéson. 

Mais s'is n' réussiss' point j' vos vous donni l' raison, 

Ch' n'est ni parch' qui foit cœud, ni rapport à l' saison, 

Ch'est qu'is prenn' pour petchi enn' viell' payelle treuée, 

A s'ro pou l' leine qui vient un réméd' tout truvé ! ''

Thou Pierre du Santerre 

 Notes pi référinches 
 Source gallica.bnf.fr / Bibliothèque nationale de France

Catégorie:Poinme